《西洨晚归》
宋代·李复

今日雨晴云出溪，疏林荒僻色愀凄。
杖藜出步洨水曲，白沙细愀净无泥。
渔人截流张巨网，击水惊鱼鱼更迷。
儿童喜见鱼网重，得鱼贯柳毕提携。
林竹翛翛信不到，夏笋迸篱生不齐。
或蓑或笠荷尺箠，牛羊群过乔木西。
野旷衣润露已下，回寻归径登故畦。
吾茅遥见隐暝霭，到门邻舍鸡亦栖。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。